Samuel Beckett

U očekivanju Godota

Ovaj je kazališni komad napisan 1948., a objavljen 1952.godine; to je antidrama, klasik teatra apsurda.

Samuel Beckett (1906.-1989.), dramatičar je i romanopisac irskoga podrijetla. Od 1938.živi u Parizu te nakon rata počinje pisati na francuskom jeziku. U svojim djelima daje krajnje pesimističnu viziju svijeta i prikazuje život kao igru viših sila u kojoj je čovjek sveden na fiziološko i duhovno vegetiranje, na besmisleno „trajanje“ ispunjeno patnjama i uzaludnim iščekivanjima spasa. Dobitnik je Nobelove nagrade za književnost 1969.godine. Djela: „U očekivanju Godota“, „Svršetak igre“, „Malone umire“, „Murphy“, „Molloy“.

Vrsta djela: antidrama u dva čina- ova drama nije ni komedija ni tragedija: likovi su po svojoj pojavi, govoru i postupcima komični, no dojam koji pobuđuju krajnje je tragičan. Zato su je kritičari nazvali tragičnom farsom. Drama nema klasičnoga dramskoga sukoba i dramske napetosti koja raste i razrješuje se tijekom dramske radnje. Dramska je radnja statična, a scenski prostor iznimno siromašan i u oba čina isti.

Mjesto i vrijeme radnje ne može se precizno odrediti ( oskudan opis krajolika u didaskalijama).

Karakterizacija likova:

VLADIMIR I ESTRAGON – dvojica ostarjelih skitnica koji se od milja oslovljavaju nadimcima Gogo i Didi. Vladimir ostavlja dojam pametnijeg i životnijeg lika od Estragona koji je jednostavan, ranjiv, pasivan i ovisan o Vladimiru. Obojica su u lošem fizičkom stanju – u poznim godinama ( šezdesetim ili sedamdesetim), oštećenih i isluženih tijela, odjeveni u dronjke.

POZZO – Luckyjev gospodar, nasilnik

LUCKY – rob, potpuno je lišen vlastite volje, nezainteresiran i pasivan, a i opasan ( napada Estragona)

DJEČAK – Godotov glasnik i pastir

Kratak sadržaj:

1.ČIN

Dvojica ostarjelih skitnica Vladimir i Estragon uporno čekaju Godota. Vrijeme besciljnoga čekanja ispunjavaju besmislenim razgovorima i aktivnostima.Tijekom toga dugog čekanja nailaze Pozzo i Lucky. Pozzo vodi Luckyja na užetu, svoju nadmoć ostvaruje vikanjem i nasiljem. Neobičnost njihove pojave plaši Vladimira i Estragona. Javlja se i proračunata udvornost: Pozzo ima hranu, možda ima i novac koji je voljan podijeliti. Nakon razgovora i Luckyjeva napada na Estragona, Pozzo i Lucky nastavljaju put jer ga Pozzo želi prodati na sajmu. Vladimira i Estragona posjećuje Dječak koji je Godotov glasnik i pastir i govori im da Godot danas neće doći, ali sutra sigurno hoće. Oni nastavljaju čekanje.

2.ČIN

Mjesto i vrijeme su identični onima u prvom činu. Vladimir zamjećuje prolaženje vremena jer dolazak Pozza i Luckyja to potvrđuje.Pozzo je slijep, a Lucky nijem i teško hodaju. Lucky vuče na konopcu slijepoga Pozza koji tetura za njim i pada nakon svakoga naglo učinjenog pokreta, a kad padnu, ne mogu ustati. U nekim se detaljima mijenjaju i odnosi među likovima: Vladimir i Estragon razmišljaju kako bi mogli iskoristiti njihovu nemoć. Pozzo i Lucky nastavljaju put teturajući i padajući. K njima opet dolazi Dječak s istom porukom. Vlčadimir je sumnjičav i pita ga sjeća li ih se i je li već dolazio, no Dječak tvrdi da ih prvi put vidi. Godot će, naravno, doći sutra pa se čekanje nastavlja.

O djelu:

* depersonalizacija
* detemporalizacija
* defabularizacija
* prostor i vrijeme odvijanja radnje ponavljaju se
* dijalog između likova je vrlo često usporen i bez smisla – monolozi bez smisla, nelogične stanke, iznenadna promjena teme razgovora, često ponavljanje fraza bez pravoga značenja
* u određenom trenutku zbog nijemosti i sljepoće komunikacija među likovima je otežana
* likovi ne djeluju voljno
* neki književni kritičari su tvrdili da je djelo izniknulo na filozofiji egzistencijalizma
* djelo pripada teatru apsurda, bavi se pitanjima straha, postojanja, svijesti i osviještenosti
* Godot predstavlja sve što u životu čekamo, a ništa ne poduzimamo kako bismo to ostvarili
* S.Beckett je bio izrazito pesimističan u pogledu napretka civilizacije i humanosti, ali važno je istaknuti da je bio i osobito intuitivan, posjedovao je specifičan smisao za humor pa djelo obiluje crnim humorom ( Lucky – u prijevodu znači Srećko, a u djelu je rob!)
* Svršetak djela često je citiran:

VLADIMIR: Onda, idemo?

ESTRAGON: Idemo!

( ostaju na mjestu) = apsurd